ვალაშსკე-მეზირჟიჩი

ვალაშსკე-მეზირჟიჩი ()  — ქალაქი ჩეხეთში, ზლინის მხარეში. ქალაქის ისტორიული ცენტრი კარგად არის შემონახული და დაცულია ჩეხეთის კანონმდებლობით, როგორც ურბანული კულტურული ძეგლი.
სახელწოდება
სიტყვა „მეზირჟიჩი“ ითაგმნება როგორც მდინარეთა შორის, მდინარეთა შუა და ქალაქის გეოგრაფიული მდებარეობიდან გამომდინარეა შერჩეული. ქალაქი ორ მდინარეს ვსეტინსკა-ბეჩვას და როჟნოვსკა-ბეჩვას შორის არის მოქცეული. სიტყვა „ვალაშსკე“ კი ვლახეთისას აღნიშნავს. სწორედ მორავიის ვლახეთში მდებარეობს ვალაშსკე-მეზირჟიჩი.

ისტორია
ქალაქი ისტორიულ წყაროებში პირველად 1297 წელს არის მოხსენიებული. თავდაპირველად აქ მდებარე სოფლის მდინარე როჟნოვსკა-ბეჩვას მარცხენა სანაპიროზე მდებარე ნაწილს მიანიჭეს ქალაქის სტატუსი 1377 წელს. 1491 წელს მდინრის მარჯვენა სანაპიროზე სავაჭრო ქალაქი კრასნო-ნად-ბეჩვოუ დაარსდა და ეს ორი ქალაქი 1924 წლამდე დამოუკიდებლად არსებობდა. გაერთიანების შემდეგ ქალაქს ვალაშსკე-მეზირჟიჩი დაერქვა.

ღირსშესანიშნაობები
ვალაშსკე-მეზირჟიჩის პატარა ისტორიული ცენტრი აქვს, რომელსაც ცენტრალური მოედანი და მისი შემოგარენი ქმნის. გამორჩეული ღირსშესანიშნაობაა ქალაქის მთავარი ციხესიმაგრე, რომელსაც ჟეროტინის ციხე ეწოდება. ქალაქის ტაძარია 1419 წელს აგებული ღვთისმშობლის მიძინების გოტური ტაძარი. 
კინსკის ციხე ბაროკოს სტილის ნაგებობაა, რომელშიც თავდაპირველად კრასნო-ნად-ბეჩვოუს მემამულეთა სამმართველო იყო განთავსებული, XIX საუკუნეში აქ მცხოვრბმა დიდგვაროვანთა კინსკების ოჯახმა შენობა შეიძინა და ციხე-სიმაგრედ გადააკეთა. 1949 წლის შემდეგ კინსკის ციხეში განთავსებულია ეთნოგრაფიული მუზეუმი. ციხის შემოგარენში ლამაზი ინგლისური ბაღია გაშენებული, სადაც XVIII - XIX საუკუნეში გამორჩეული სახეობის ხეებს რგავდნენ, რომელთა ნახვა დღესაც საინტერესოა.

რესურსები ინტერნეტში

კატეგორია:ზლინის მხარის ქალაქები